**НАЦРТ**

 На основу члана 84. став 3. Закона о електронским комуникацијама („Службени гласник РС”, бр. 44/10, 60/13-УС, 62/14 и 95/18-др. закон), а у вези са Уредбом о утврђивању Плана намене радио-фреквенцијских опсега („Службени гласник РС”, број 99/12), уз учешће надлежног органа аутономне покрајине, на предлог Регулаторне агенције за електронске комуникације и поштанске услуге,

Министар трговине, туризма и телекомуникација доноси

**ПРАВИЛНИК**

**о измени Правилника о утврђивању Плана расподеле фреквенција/локација за терестичке аналогне FM радио-дифузне станице за територију Републике Србије**

**Члан 1.**

 У Правилнику о утврђивању Плана расподеле фреквенција/локација за терестичке аналогне FM радио-дифузне станице за територију Републике Србије („Службени гласник РС“, број 102/16, у даљем тексту: Правилник о утврђивању Плана расподеле), Анекс: План расподеле фреквенција/локација за терестичке аналогне FM радио-дифузне станице за територију Републике Србије, који је одштампан уз Правилник о утврђивању Плана расподеле, замењује се новим Анексом: План расподеле фреквенција/локација за терестичке аналогне FM радио-дифузне станице за територију Републике Србије, који је одштампан уз овај правилник и чини његов саставни део.

**Члан 2.**

Овај правилник ступа на снагу осмог дана од дана објављивања у „Службеном гласнику Републике Србије”.

Број: **МИНИСТАР**

У Београду, ------20--. године ***Расим Љајић***

###### О б р а з л о ж е њ е

# I. Правни основ

Правни основ за доношење Правилника о измени Правилника о утврђивању Плана расподеле фреквенција/локација за терестичке аналогне FM радио-дифузне станице за територију Републике Србије („Службени гласник РС“, број 102/16, у даљем тексту: Правилник о измени Правилника о утврђивању План расподеле), садржан је у одредби члана 84. став 3. Закона о електронским комуникацијама („Службени гласник РС”, бр. 44/10, 60/13-УС, 62/14 и 95/18-др. закон, у даљем тексту: Закон). Одредбом члана 84. став. 3, а у вези са Уредбом о утврђивању Плана намене радио-фреквенцијских опсега („Службени гласник РС”, број 99/12), утврђено је да планове расподеле радио-фреквенција доноси министарство надлежно за послове телекомуникација и информационог друштва (у даљем тексту: Министарство), уз учешће надлежног органа аутономне покрајине, на предлог Регулаторне агенције за електронске комуникације и поштанске услуге (у даљем тексту: Агенција).

**II. Разлози за доношење**

Последња ревизија предметног Плана расподеле била је у децембру 2016. године.

У међупериоду од тада до данас, због продужења дозвола за пружање медијске услуге радија продужене су и појединачне дозволе за коришћење радио-фреквенција. Такође, урађени су и технички прегледи радио-станица на којима су у одређеном броју случајева уочена одступања од параметара из дозволе а при чему није долазило до одступања од зона покривања добијених на основу конкурса. База дозвола је ажурирана у смислу свих извршених и прихваћених измена и издате су дозволе које представљају реално стање. На основу ажурне базе дозвола, врше се даља планирања у Агенцији.

Нацрт Плана расподеле који се предлаже за усвајање обухвата укупно 770 додела фреквенција/локација (дефинисаних у Анексу ). У односу на важећи План, нацрт Плана садржи измењене/нове техничке/географске податке за 153 доделе фреквенција/локација.

 Како би План расподеле пратио стање издатих дозвола у бази података у делу географских и техничких параметара, која се води у Агенцији, неопходне су измене постојећег Плана расподеле. Такође, План расподеле је јавни документ и подаци о доделама из Плана расподеле су доступни на сајту Агенције.

Израда новог Плана расподеле је у годишњем плану рада Агенције за ову годину.

 **III. Објашњење појединих решења**

Одредба члана 1. Правилника о измени Правилника о утврђивању Плана расподеле дефинише предмет измена, односно прописује да се Анекс: План расподеле фреквенција/локација за терестичке аналогне FM радио-дифузне станице за територију Републике Србије, који је одштампан уз Правилник о утврђивању Плана расподеле фреквенција/локација за терестичке аналогне FM радио-дифузне станице за територију Републике Србије („Службени гласник РС“, број 102/16), замењује новим Анексом: План расподеле фреквенција/локација за терестичке аналогне FM радио-дифузне станице за територију Републике Србије, који је одштампан уз овај правилник и чини његов саставни део.

Члан 2. Правилника о измени Правилника о утврђивању Плана расподеле уређује моменат његовог ступања на снагу.

 **IV. Предлог даљих активности**

Предлаже се да Управни одбор Агенције размотри и усвоји Нацрт правилникa о измени Правилника о утврђивању План расподеле, као и да се исти, након тога, у складу са одредбама чл. 34-36. Закона, упути на јавне консултације у трајању од 15 радних дана.

Након спроведених јавних консултација, извршиће се обрада и анализа приспелих примедаба, предлога и сугестија и Управном одбору Агенције ће се доставити одговарајући Предлог правилника о измени Правилника о утврђивању План расподеле. По усвајању наведеног предлога акта, сагласно члану 84. ст. 3. и 4. Закона, тај општи акт се, након прибављеног мишљења органа одбране, безбедности и служби за хитне интервенције, yпyћyje надлежном министарству на даљу надлежност.

 **V. Процена финансијских средстава**

 За спровођење овог правилника није потребно обезбедити посебна средства у финансијском плану Агенције.